**Sfioasă**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dedic aceaste versuri Distinsei mele prietene, Adinuţa.

Sfioasă

Motto:

Te rog, iartă-mă, Parinte...

C-am fost tânar fară minte!

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Genunea naşte îngeri şi îngerii-n genune

Se-ntorc prin paradisuri spre liniştitul Rai

Şi litera tresare şi se ascunde-n nume

Cum stă ascuns în floare pistilul lunii Mai.

De-a baba- oarbă vine şi rece mă provoacă

Tăcerea definită de palidul răspuns.

Acum suspină gerul cu iz de promoroacă

Şi ţurţurii scot limba din streaşina de sus.

Îşi pune gluga albă la marea-i pelerină

Un vârf răzleţ de munte cu nasul îngheţat,

Pe câmpuri se ridică-n picior de balerină

Un plop chelit de patimi cu visul tremurat.

La o căsuţă joasă cu geamuri mici de lună

Se răscoleşte vântul şi fumul sus pe horn,

Prin colţurile casei puterile-şi adună

Şi cântă melancolic un greieraş din corn.

Cu furca-n brâu înfiptă o tânără trecută

Se tot gândeşte tristă la vremea care fu,

Mai ieri, la fântânică, de mine a fost cerută

Şi-n tremur feciorelnic a zis sfioasă: NU!

În sufletul de gânduri lumina meditează

Şi valuri de tăcere din pieptul ei răzbat

Şi clipa înfloreşte, fermecător visează,

Când paşii mei îi simte alunecând prin sat.

Singurătatea vieţii i-a sfârtecat destinul

Şi sufletu-i se duce spre nufărul uscat,

Doar balamaua porţii îi mai opreşte chinul

Când scârţie împinsă de vântul rău, turbat.

Când vara, pe sfârşite, se tânguia uşoară

Am revenit la vatră, trecând pe strada sa.

Ea n-a ieşit din casă la fel ca-ntâia oară,

Dar lăcrima perdeaua zicând sfioasă: DA !

11.12.2015